ระเบียบกระทรวงมหาดไทยระเบียบกระทรวงมหาดไทยว่าด้วยการอนุญาตให้บุคคลซึ่งไม่มีสัญชาติไทยออกนอกเขตควบคุมเป็นการชั่วคราวเพื่อเข้าเรียนในสถานศึกษาพ.ศ. ๒๕๕๓ โดยที่คณะรัฐมนตรีเมื่อวันที่๑๐ มกราคม ๒๕๔๙ให้ความคุ้มครองดูแลกลุ่มบุคคลที่ไม่มีสถานะทางทะเบียนที่ได้รับการสำรวจตามยุทธศาสตร์การจัดการปัญหาสถานะและสิทธิของบุคคลเพื่อให้สามารถอยู่ในประเทศไทยโดยถูกต้องตามกฎหมายและมีสิทธิต่างๆตามสถานะที่ได้รับรวมทั้งที่คณะรัฐมนตรีได้มีมติให้ชนกลุ่มน้อยกลุ่มผู้พลัดถิ่นสัญชาติพม่าเชื้อสายไทย(เข้ามาหลังวันที่ ๙ มีนาคม ๒๕๑๙)ผู้อพยพเชื้อสายไทยจากจังหวัดเกาะกง กัมพูชา (เข้ามาหลังวันที่ ๑๕ พฤศจิกายน ๒๕๒๐)ผู้หลบหนีเข้าเมืองจากกัมพูชา ลาวอพยพ และผู้หลบหนีเข้าเมืองจากพม่าโดยให้กลุ่มบุคคลดังกล่าวได้อาศัยอยู่ในประเทศไทยชั่วคราวเพื่อรอการส่งกลับและอนุญาตให้ออกนอกเขตที่อยู่อาศัยเพื่อไปทำงานตามพระราชบัญญัติการทำงานของคนต่างด้าวพ.ศ. ๒๕๒๑ โดยอาศัยอำนาจตามมาตรา ๑๗ แห่งพระราชบัญญัติคนเข้าเมือง พ.ศ. ๒๕๒๒ไปแล้ว และคณะรัฐมนตรีเมื่อวันที่ ๕ กรกฎาคม ๒๕๔๘เห็นชอบแนวปฏิบัติการจัดการศึกษาแก่บุคคลที่ไม่มีหลักฐานทางทะเบียนราษฎรหรือไม่มีสัญชาติไทยโดยให้กระทรวงมหาดไทยพิจารณาอนุญาตและอำนวยความสะดวกให้เด็กและเยาวชนที่มีข้อกำหนดระเบียบปฏิบัติหรือมีกฎหมายควบคุมเฉพาะให้จำกัดพื้นที่อยู่อาศัยสามารถเดินทางไปศึกษาได้เป็นระยะเวลาตามหลักสูตรการศึกษาระดับนั้นโดยไม่ต้องขออนุญาตเป็นครั้งคราวยกเว้นผู้หนีภัยจากการสู้รบ อาศัยอำนาจตามมาตรา ๑๗แห่งพระราชบัญญัติคนเข้าเมือง พ.ศ. ๒๕๒๒รัฐมนตรีว่าการกระทรวงมหาดไทยออกระเบียบไว้ ดังต่อไปนี้ข้อ๑ ระเบียบนี้เรียกว่า ระเบียบกระทรวงมหาดไทยว่าด้วยการอนุญาตให้บุคคลซึ่งไม่มีสัญชาติไทยออกนอกเขตควบคุมเป็นการชั่วคราวเพื่อเข้าเรียนในสถานศึกษาพ.ศ. ๒๕๕๓ข้อ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ๓ บรรดาระเบียบ คำสั่งหรือประกาศใดที่เกี่ยวข้องกับการอนุญาตออกนอกเขตควบคุมเป็นการชั่วคราวเพื่อเข้าเรียนในสถานศึกษาของนักเรียน นักศึกษา ซึ่งเป็นบุคคลไม่มีสัญชาติไทยซึ่งขัดหรือแย้งกับระเบียบนี้ให้ใช้ระเบียบนี้ข้อ๔ ในระเบียบนี้บุคคลซึ่งไม่มีสัญชาติไทย หมายความว่า นักเรียนนักศึกษา ดังต่อไปนี้(๑)นักเรียน นักศึกษา ที่เป็นชนกลุ่มน้อยและไม่มีสัญชาติไทยซึ่งได้จัดทำทะเบียนประวัติและบัตรประจำตัวไว้แล้ว รวม ๑๕ กลุ่ม คืออดีตทหารจีนคณะชาติและจีนฮ่ออพยพ ไทยลื้อ เวียดนามอพยพ ผู้พลัดถิ่นสัญชาติพม่าผู้พลัดถิ่นสัญชาติพม่าเชื้อสายไทย จีนฮ่ออิสระ เนปาลอพยพบุคคลบนพื้นที่สูงและชุมชนบนพื้นที่สูง ม้งในที่พักสงฆ์ถ้ำกระบอกอดีตโจรจีนคอมมิวนิสต์มาลายา ผู้อพยพเชื้อสายไทยจากจังหวัดเกาะกง กัมพูชา ลาวอพยพผู้หลบหนีเข้าเมืองเชื้อสายไทยจากจังหวัดเกาะกง กัมพูชาผู้หลบหนีเข้าเมืองจากกัมพูชา และผู้หลบหนีเข้าเมืองจากพม่าที่ประสงค์จะเข้าเรียนในสถานศึกษา(๒)นักเรียน นักศึกษา ที่ไม่มีสัญชาติไทยกลุ่มอื่น ๆ ซึ่งไม่ใช่ชนกลุ่มน้อยตาม (๑) รวมถึงนักเรียนนักศึกษา ซึ่งเป็นบุคคลที่ไม่มีสถานะทางทะเบียนและได้รับการสำรวจจัดทำทะเบียนประวัติและบัตรประจำตัวตามระเบียบสำนักทะเบียนกลางที่ออกตามกฎหมายว่าด้วยการทะเบียนราษฎรที่ประสงค์จะเข้าเรียนในสถานศึกษาเขตควบคุม หมายความว่า อาณาบริเวณที่กระทรวงมหาดไทยได้กำหนดให้อยู่อาศัยตามระเบียบประกาศและคำสั่ง ซึ่งเป็นไปตามบัญชีเขตควบคุมท้ายระเบียบนี้ รวมถึงท้องที่อำเภอ จังหวัดหรือกรุงเทพมหานครที่ได้สำรวจจัดทำทะเบียนประวัติและบัตรประจำตัวตามระเบียบสำนักทะเบียนกลางที่ออกตามกฎหมายว่าด้วยการทะเบียนราษฎรให้แก่นักเรียน นักศึกษาทะเบียนประวัติ หมายความว่าเอกสารทะเบียนราษฎรที่นายทะเบียนจัดทำขึ้นตามกฎหมายว่าด้วยการทะเบียนราษฎรสำหรับบันทึกรายการบุคคลของคนไม่มีสัญชาติไทยหรือบุคคลไม่มีสถานะทางทะเบียน เช่นทะเบียนบ้าน (ทร.๑๓) แบบรับรองรายการทะเบียนประวัติบุคคลที่ไม่มีสถานะทางทะเบียน(ทร.๓๘ ข) เป็นต้นจังหวัด หมายความว่าจังหวัดที่เป็นเขตควบคุมตามที่กระทรวงมหาดไทยกำหนดอำเภอ หมายความว่าอำเภอและกิ่งอำเภอที่เป็นเขตควบคุมตามที่กระทรวงมหาดไทยกำหนดสถานศึกษา หมายความว่า สถานพัฒนาเด็กปฐมวัยโรงเรียน ศูนย์การเรียน วิทยาลัย สถาบัน มหาวิทยาลัยหน่วยงานการศึกษาหรือหน่วยงานอื่นของรัฐหรือของเอกชนที่มีอำนาจหน้าที่หรือมีวัตถุประสงค์ในการจัดการศึกษาหลักฐานทางการศึกษา หมายความว่า เอกสารอันเป็นหลักฐานทางการศึกษาของนักเรียนนักศึกษา ได้แก่ ทะเบียนนักเรียน นักศึกษา สมุดประจำตัวนักเรียนนักศึกษาสมุดประจำชั้น บัญชีเรียกชื่อ ใบส่งตัวนักเรียน นักศึกษา หลักฐานแสดงผลการเรียนประกาศนียบัตร หนังสือรับรองการเป็นนักเรียน นักศึกษาของสถาบันการศึกษาหรือเอกสารอื่นใดในลักษณะเดียวกันหนังสือรับรองการเป็นนักเรียน นักศึกษาของสถานศึกษาหมายความว่า หนังสือซึ่งหัวหน้าสถานศึกษาออกให้แก่นักเรียน นักศึกษาเพื่อแสดงว่าบุคคลนั้นได้เป็นนักเรียน นักศึกษาของสถานศึกษาดังกล่าวจริงโดยระบุระยะเวลาในการศึกษาตามหลักสูตรไว้ด้วยข้อ๕การขออนุญาตออกนอกเขตควบคุมเป็นการชั่วคราวของนักเรียนนักศึกษาให้ดำเนินการดังนี้(๑)กรณีมีภูมิลำเนาอยู่ในเขตกรุงเทพมหานครให้ขออนุญาตต่ออธิบดีกรมการปกครองโดยยื่นคำขอตามแบบท้ายระเบียบนี้ ณสำนักกิจการความมั่นคงภายใน กรมการปกครองกระทรวงมหาดไทย(๒)กรณีมีภูมิลำเนาอยู่ในเขตจังหวัดอื่น(ก)กรณีออกนอกเขตจังหวัด ให้ขออนุญาตต่อผู้ว่าราชการจังหวัดโดยยื่นคำขอตามแบบที่กำหนดท้ายระเบียบนี้ณ ที่ทำการปกครองอำเภอหรือกิ่งอำเภอ ที่ผู้ยื่นคำขอมีภูมิลำเนาและให้นายอำเภอหรือปลัดอำเภอผู้เป็นหัวหน้าประจำกิ่งอำเภอเสนอความเห็นให้ผู้ว่าราชการจังหวัดเพื่อพิจารณาต่อไป(ข) กรณีออกนอกเขตอำเภอหรือกิ่งอำเภอ ให้ขออนุญาตต่อนายอำเภอหรือปลัดอำเภอผู้เป็นหัวหน้าประจำกิ่งอำเภอโดยยื่นคำขอตามแบบท้ายระเบียบนี้ ณที่ทำการปกครองอำเภอหรือกิ่งอำเภอที่ผู้ยื่นคำขอมีภูมิลำเนาข้อ๖ ในการขออนุญาตออกนอกเขตควบคุมให้ผู้ยื่นคำขอแจ้งสถานที่ที่ประสงค์จะเดินทางไปศึกษา ชื่อสถานศึกษา ชื่อหลักสูตรระยะเวลาที่ศึกษาตามหลักสูตร ระยะเวลาที่ขออนุญาตและสถานที่ที่พักอาศัยระหว่างการศึกษาให้ชัดเจนพร้อมแนบเอกสารประกอบการยื่นคำขอประกอบด้วย สำเนาทะเบียนประวัติหรือบัตรประจำตัวหนังสือรับรองการเป็นนักเรียน นักศึกษาของสถานศึกษา รูปถ่ายขนาด ๑ นิ้วจำนวน ๔ รูป และหลักฐานอื่น ๆในการขออนุญาตออกนอกเขตกรุงเทพมหานครหรือเขตจังหวัดให้ผู้ยื่นคำขอยื่นขออนุญาตก่อนกำหนดวันเดินทางไม่น้อยกว่าสิบวันทำการในการขออนุญาตออกนอกเขตอำเภอหรือกิ่งอำเภอให้ผู้ยื่นคำขอยื่นขออนุญาตก่อนกำหนดวันเดินทางไม่น้อยกว่าห้าวันทำการข้อ ๗ ระยะเวลาในการอนุญาตให้อยู่ในดุลพินิจของอธิบดีกรมการปกครอง ผู้ว่าราชการจังหวัดนายอำเภอหรือปลัดอำเภอผู้เป็นหัวหน้าประจำกิ่งอำเภอ แล้วแต่กรณีโดยให้พิจารณาจากระยะเวลาที่ผู้นั้นศึกษาตามหลักสูตรและระยะเวลาในการเดินทางไปและเดินทางกลับเป็นสำคัญกรณีจำเป็นและมีเหตุผลพิเศษเช่น กรณีขอออกนอกเขตกรุงเทพมหานคร จังหวัดอำเภอหรือกิ่งอำเภอเกินกว่าระยะเวลาที่ผู้นั้นศึกษาตามหลักสูตรให้อธิบดีกรมการปกครองผู้ว่าราชการจังหวัด นายอำเภอหรือปลัดอำเภอผู้เป็นหัวหน้าประจำ กิ่งอำเภอแล้วแต่กรณี พิจารณาเป็นรายกรณีไปการอนุญาตออกนอกเขตควบคุมนอกเหนือจากตามบัญชีเขตควบคุมท้ายระเบียบนี้ให้เสนอปลัดกระทรวงมหาดไทย พิจารณาเป็นรายกรณีไปในการอนุญาตให้นักเรียนนักศึกษา ออกนอกเขตควบคุมชั่วคราวตามระเบียบนี้ให้หมายความรวมถึงการอนุญาตให้ออกนอกเขตควบคุมเพื่อไปยังเขตท้องที่อื่นอันเป็นท้องที่ที่สถานศึกษาได้กำหนดให้เป็นท้องที่ที่นักเรียนนักศึกษา ต้องดำเนินกิจกรรมตามหลักสูตรที่กำหนดข้อ๘ เมื่อได้อนุญาตให้นักเรียนนักศึกษา ออกนอกเขตควบคุมชั่วคราวให้ออกหนังสืออนุญาตตามแบบท้ายระเบียบนี้ให้กับผู้ที่ได้รับอนุญาตนั้นและให้จัดทำสมุดบันทึกควบคุมการอนุญาตให้ออกนอกเขตควบคุมตามแบบท้ายระเบียบนี้ไว้ด้วยโดยให้มีรายละเอียดเกี่ยวกับชื่อ ที่อยู่ของผู้ได้รับอนุญาต สถานศึกษาระยะเวลาที่อนุญาต สถานที่ที่เดินทางไปศึกษาสถานที่ที่พักอาศัยระหว่างศึกษาและช่องหมายเหตุสำหรับให้ผู้ได้รับอนุญาตลงชื่อหรือพิมพ์ลายนิ้วมือ เมื่อเดินทางกลับมารายงานตัวเมื่อได้รับรายงานตัวจากผู้ที่ได้รับอนุญาตออกนอกเขตควบคุมแล้วให้จัดทำสมุดบันทึกควบคุมการรายงานตัวตามแบบท้ายระเบียบไว้ด้วยโดยให้มีรายละเอียดเกี่ยวกับชื่อ ที่อยู่ของผู้ได้รับอนุญาต สถานศึกษาระยะเวลาที่อนุญาต สถานที่ที่เดินทางไปศึกษา สถานที่ที่พักอาศัยระหว่างศึกษากำหนดวันรายงานตัว และช่องหมายเหตุสำหรับให้ผู้ที่มารายงานตัวลงชื่อหรือพิมพ์ลายนิ้วมือข้อ๙ผู้ที่ได้รับอนุญาตให้ออกนอกเขตควบคุมต้องนำหนังสืออนุญาตและบัตรประจำตัวพกพาติดตัวไปด้วยระหว่างเดินทางออกนอกเขตและเมื่อไปถึงท้องที่อันเป็นสถานที่ที่พักอาศัยอยู่ระหว่างการศึกษาให้ผู้ที่ได้รับอนุญาตออกนอกเขตควบคุมไปรายงานตัวดังนี้(๑)กรณีที่พักอาศัยอยู่ระหว่างการศึกษาอยู่ในเขตกรุงเทพมหานครให้ไปรายงานตัวต่ออธิบดีกรมการปกครองหรือผู้ที่ได้รับมอบหมายและให้อธิบดีกรมการปกครองแจ้งผู้บัญชาการกองบัญชาการตำรวจสันติบาลสำนักงานตำรวจแห่งชาติ ทราบ(๒)กรณีที่พักอาศัยอยู่ระหว่างการศึกษาอยู่ในจังหวัดอื่นให้ไปรายงานตัวต่อนายอำเภอหรือปลัดอำเภอผู้เป็นหัวหน้าประจำกิ่งอำเภอหรือผู้ที่ได้รับมอบหมายและให้นายอำเภอหรือปลัดอำเภอผู้เป็นหัวหน้าประจำกิ่งอำเภอแจ้งหัวหน้าสถานีตำรวจในท้องที่นั้นทราบแล้วแต่กรณี(๓)กรณีที่ได้รับอนุญาตออกนอกเขตควบคุมเกินกว่าหนึ่งปีให้ผู้ที่ได้รับอนุญาตออกนอกเขตควบคุมไปรายงานตัวต่ออธิบดีกรมการปกครอง นายอำเภอหรือปลัดอำเภอผู้เป็นหัวหน้าประจำกิ่งอำเภอ หรือผู้ที่ได้รับมอบหมาย ทุกหกเดือนนับแต่วันรายงานตัวครั้งแรก โดยให้อธิบดีกรมการปกครองนายอำเภอหรือปลัดอำเภอผู้เป็นหัวหน้าประจำกิ่งอำเภอแจ้งผู้บัญชาการกองบัญชาการตำรวจสันติบาลสำนักงานตำรวจแห่งชาติ หรือหัวหน้าสถานีตำรวจในท้องที่ทราบ แล้วแต่กรณีเมื่อสิ้นสุดระยะเวลาที่ได้รับอนุญาตให้ออกนอกเขตควบคุมแล้วให้ผู้ที่ได้รับอนุญาตกลับไปรายงานตัวยังท้องที่ที่ผู้ได้รับอนุญาตนั้นได้ยื่นคำขออนุญาตออกนอกเขตควบคุมไว้หากมีเหตุจำเป็นอันเกี่ยวเนื่องกับการศึกษาให้ผู้มีอำนาจในการอนุญาตออกนอกเขตควบคุมตามข้อ ๑๐สามารถขยายระยะเวลาได้ตามสมควรแก่กรณีข้อ๑๐ เมื่อผู้ที่ได้รับอนุญาตให้ออกนอกเขตควบคุมมีความประสงค์เปลี่ยนแปลงสถานที่ที่พักอาศัยระหว่างการศึกษาให้ดำเนินการดังนี้(๑)กรณีท้องที่อันเป็นสถานที่ที่พักอาศัยอยู่ระหว่างการศึกษาเดิมอยู่ในเขตกรุงเทพมหานคร ให้ขออนุญาตต่ออธิบดีกรมการปกครอง โดยยื่นคำขอตามแบบท้ายระเบียบนี้ณ สำนักกิจการความมั่นคงภายใน กรมการปกครอง กระทรวงมหาดไทย(๒)กรณีท้องที่อันเป็นสถานที่ที่พักอาศัยอยู่ระหว่างการศึกษาเดิมอยู่ในจังหวัดอื่น(ก)กรณีออกนอกเขตจังหวัดให้ขออนุญาตต่อผู้ว่าราชการจังหวัดโดยยื่นคำขอตามแบบท้ายระเบียบนี้ณ ที่ทำการปกครองอำเภอหรือที่ทำการปกครองกิ่งอำเภอที่ผู้ยื่นคำขอได้พักอาศัยอยู่ระหว่างการศึกษาเดิมและให้นายอำเภอหรือปลัดอำเภอผู้เป็นหัวหน้าประจำกิ่งอำเภอเสนอความเห็นให้ผู้ว่าราชการจังหวัดเพื่อพิจารณาต่อไป(ข)กรณีออกนอกเขตอำเภอหรือกิ่งอำเภอให้ขออนุญาตต่อนายอำเภอหรือปลัดอำเภอผู้เป็นหัวหน้าประจำกิ่งอำเภอโดยยื่นคำขอตามแบบท้ายระเบียบนี้ ณที่ทำการปกครองอำเภอหรือกิ่งอำเภอที่ผู้ยื่นคำขอได้พักอาศัยอยู่ระหว่างการศึกษาเดิมในการขออนุญาตตามวรรคหนึ่งให้ผู้ยื่นคำขอแนบเอกสารการยื่นคำขอ ประกอบด้วย สำเนาทะเบียนประวัติหรือบัตรประจำตัวหนังสือรับรองการเป็นนักเรียน นักศึกษาของสถานศึกษา รูปถ่ายขนาด ๑ นิ้วจำนวน ๔ รูป และหนังสืออนุญาตให้นักเรียน นักศึกษาออกนอกเขตควบคุมเป็นการชั่วคราวเพื่อเข้าเรียนในสถานศึกษาเมื่อท้องที่ใดได้อนุญาตให้นักเรียนนักศึกษา เปลี่ยนแปลงสถานที่ที่พักอาศัยระหว่างการศึกษาให้ออกหนังสืออนุญาตการเปลี่ยนแปลงสถานที่ที่พักอาศัยระหว่างการศึกษาให้ผู้ที่ได้รับอนุญาตนั้นเพื่อให้ผู้นั้นนำไปแจ้งท้องที่อันเป็นสถานที่ที่พักอาศัยอยู่ระหว่างการศึกษาแห่งใหม่ทราบและให้ท้องที่อันเป็นสถานที่ที่พักอาศัยอยู่ระหว่างการศึกษาเดิมแจ้งท้องที่อันเป็นสถานที่ที่พักอาศัยอยู่ระหว่างการศึกษาแห่งใหม่รวมถึงผู้อนุญาตเดิมทราบทั้งนี้เมื่อไปถึงท้องที่อันเป็นสถานที่ที่พักอาศัยอยู่ระหว่างการศึกษาแห่งใหม่ให้ผู้ที่ได้รับอนุญาตออกนอกเขตควบคุมไปรายงานตัวตามข้อ๙ข้อ๑๑ กรณีนักเรียน นักศึกษาได้เดินทางออกนอกเขตควบคุมโดยไม่ได้รับอนุญาตหรือไม่ไปรายงานตัวต่ออธิบดีกรมการปกครองนายอำเภอหรือปลัดอำเภอผู้เป็นหัวหน้าประจำกิ่งอำเภอ หรือผู้ที่ได้รับมอบหมายเมื่อไปถึงท้องที่อันเป็นสถานที่ที่พักอาศัยอยู่ระหว่างการศึกษา หรือเมื่อเปลี่ยนแปลงสถานที่ที่พักอาศัยอยู่ระหว่างการศึกษาแห่งใหม่หรือเมื่อกลับถึงเขตควบคุมภายในกำหนดเวลา แล้วแต่กรณีให้ถือว่าเป็นผู้ออกนอกเขตควบคุมโดยไม่ได้รับอนุญาต และมีความผิดตามกฎหมายข้อ๑๒ให้ปลัดกระทรวงมหาดไทยรักษาการตามระเบียบนี้และมีอำนาจวินิจฉัยตีความการปฏิบัติตามระเบียบนี้ประกาศ ณ วันที่ ๒กุมภาพันธ์ พ.ศ. ๒๕๕๓ชวรัตน์ ชาญวีรกูลรัฐมนตรีว่าการกระทรวงมหาดไทย[เอกสารแนบท้าย]๑.บัญชีเขตควบคุมท้ายระเบียบกระทรวงมหาดไทยว่าด้วยการอนุญาตให้บุคคลซึ่งไม่มีสัญชาติไทยออกนอกเขตควบคุมเป็นการชั่วคราวเพื่อเข้าเรียนในสถานศึกษาพ.ศ. ๒๕๕๓๒.คำขออนุญาตออกนอกเขตควบคุมเป็นการชั่วคราว (คำขอออกนอกเขตกรุงเทพฯ)๓.คำขออนุญาตออกนอกเขตควบคุมเป็นการชั่วคราว (คำขอออกนอกเขตจังหวัด)๔.คำขออนุญาตออกนอกเขตควบคุมเป็นการชั่วคราว (คำขอออกนอกเขตอำเภอ)๕.หนังสืออนุญาตให้นักเรียนนักศึกษา ซึ่งเป็นบุคคลที่ไม่มีสัญชาติไทยออกนอกเขตควบคุมเป็นการชั่วคราวเพื่อเข้าเรียนในสถานศึกษา๖.แบบบันทึกควบคุมการอนุญาตให้ออกนอกเขตควบคุมเป็นการชั่วคราวของนักเรียนนักศึกษาซึ่งเป็นบุคคลไม่มีสัญชาติไทย๗.แบบบันทึกควบคุมการรายงานตัวของนักเรียนนักศึกษา ซึ่งเป็นบุคคลไม่มีสัญชาติไทยซึ่งได้รับอนุญาตให้ออกนอกเขตควบคุมเป็นการชั่วคราว๘.คำขออนุญาตเปลี่ยนแปลงสถานที่ที่พักอาศัยระหว่างการศึกษา๙.หนังสืออนุญาตให้เปลี่ยนแปลงสถานที่ที่พักอาศัยระหว่างศึกษาของนักเรียนนักศึกษาซึ่งเป็นบุคคลที่ไม่มีสัญชาติไทย(ดูข้อมูลจากภาพกฎหมาย)ปริยานุช/จัดทำ๑๗ มีนาคม ๒๕๕๓นันท์นภัสร์/ตรวจ๑๗ มีนาคม ๒๕๕๓ฐิติพร/ปรับปรุง๒๒ เมษายน ๒๕๕๘[๑] ราชกิจจานุเบกษาเล่ม ๑๒๗/ตอนพิเศษ ๓๑ ง/หน้า ๑/๑๐ มีนาคม ๒๕๕๓